## Zakon o sanaciji i restrukturiranju banaka

### NN 44/1994 (3.6.1994.), Zakon o sanaciji i restrukturiranju banaka

# ZASTUPNIČKI DOM SABORA REPUBLIKE HRVATSKE

Na temelju članka 89. Ustava Republike Hrvatske, donosim

## ODLUKU

### O PROGLAŠENJU ZAKONA O SANACIJI I RESTRUKTURIRANJU BANAKA

Proglašavam Zakon o sanaciji i restrukturiranju banaka, koji je donio
Zastupnički dom Sabora Republike Hrvatske na sjednici dana 25. svibnja
1994. godine.

Broj: PA4-54/I-94.

Zagreb, 1. lipnja 1994.

Predsjednik Republike Hrvatske

**dr. Franjo Tuđman, v. r.**

---

## ZAKON

### O SANACIJI I RESTRUKTURIRANJU BANAKA

I. OPĆE ODREDBE

Članak 1.

Ovim se Zakonom uređuju uvjeti i postupak sanacije i restrukturiranja
banaka.

Članak 2.

Postupak sanacije i restrukturiranja banaka po ovom Zakonu vodi se u
cilju: - smanjenja troškova poslovanja, kamata i naknada banaka, vlasničke
transformacije banaka na nove dioničare, posebno domaće i inozemne privatne
osobe, koji nisu značajniji korisnici kredita banaka i za koje se može
očekivati da su zainteresirani za uspješno poslovanje banke, - dodatne
kapitalizacije banaka u cilju njihovog osposobljavanja za uspješno poslovanje,
- provođenja kvalitetnih promjena u upravljanju bankama, isključenjem iz
upravljanja značajnih dužnika banaka, te - sprečavanja daljnjeg kreditiranja
loših dužnika banaka.

Članak 3.

(1) Postupak sanacije i restrukturiranja provest će se nad bankom čiji
potencijalni gubici, koji proistjeću iz rizičnih plasmana i odgovarajućih
izvanbilančnih stavki određenog stupnja naplativosti, čine više od 50%
iznosa jamstvenog kapitala banke, ako Narodna banka Hrvatske ocijeni da
je ovaj postupak moguć i ekonomski opravdan.

(2) Postupak po ovom Zakonu može se provesti nad bankom čiji potencijalni
gubici opisani u stavku 1. ovoga članka čine do 50% iznosa jamstvenog kapitala
banke, ako banka takav zahtjev postavi i ako Narodna banka Hrvatske taj
zahtjev ocijeni ekonomski opravdanim.

(3) Prije izračunavanja odnosa potencijalnih gubitaka i jamstvenog kapitala
banke prema stavku 1. i 2. ovoga članka, ukupni iznos potencijalnih gubitaka
banke umanjuje se za iznos dijela posebnih rezervi za osiguranje od potencijalnih
gubitaka banke koji nije sadržan u jamstvenom kapitalu banke.

Članak 4.

Radi utvrđivanja potencijalnih gubitaka, banke obavljaju klasifikaciju
aktive banke i odgovarajućih izvanbilančnih stavki sa stajališta njihove
naplativosti na način propisan posebnom odlukom Narodne banke Hrvatske.

II. POSTUPAK ZA OCJENU MOGUĆNOSTI I EKONOMSKE OPRAVDANOSTI SANACIJE
I RESTRUKTURIRANJA

Članak 5.

(1) Postupak za ocjenu mogućnosti i ekonomske opravdanosti sanacije
i restrukturiranja banke iz članka 3. stavka 1. ovoga Zakona, provodi Narodna
banka Hrvatske po službenoj dužnosti.

(2) Postupak iz stavka 1. ovoga članka Narodna banka Hrvatske provodi
i u slučajevima određenim drugim zakonima.

Članak 6.

(1) Postupak za ocjenu mogućnosti i ekonomske opravdanosti sanacije
i restrukturiranja banke iz članka 3. stavka 2, ovoga Zakona Narodna banka
Hrvatske provodi na zahtjev određene banke.

(2) Narodna banka Hrvatske dužna je u roku od 15 dana od dana primitka
zahtjeva iz stavka 1. ovoga članka donijeti rješenje o pokretanju postupka
za ocjenu mogućnosti i ekonomske opravdanosti sanacije i restrukturiranja
banke koja je zahtjev postavila i o tome obavijestiti tu banku.

(3) Postupak za ocjenu mogućnosti i ekonomske opravdanosti sanacije
i restrukturiranja banke prema odredbama ovog članka ne može trajati duže
od 90 dana.

Članak 7.

Banka za koju se provodi postupak ocjene mogućnosti i ekonomske opravdanosti
sanacije i restrukturiranja, dužna je izraditi i dostaviti Narodnoj banci
Hrvatske u roku od 30 dana od dana pokretanja tog postupka i vlastiti program
sanacije i restrukturiranja banke.

Članak 8.

(1) Pri razmatranju mogućnosti i ekonomske opravdanosti sanacije i restrukturiranja
banke ocjenjuje se:

1. bilanca banke i program banke za sanaciju i restrukturiranje,

2. iznos rizičnih plasmana u kojima su sadržani potencijalni gubici
banke i mogućnosti njihovog otpisa odnosno pokrića,

3. projekcija poslovanja banke nakon dovršenog postupka sanacije i restrukturiranja.

(2) Prilikom ocjene dokumenata iz stavka 1 ovoga članka, Narodna banka
Hrvatske može od banke tražiti dopune i potrebna objašnjenja.

Članak 9.

Ako Narodna banka Hrvatske na osnovi elemenata iz članka 8. ovoga Zakona
i drugih odlučnih činjenica ocijeni da je sanacija i restrukturiranje određene
banke moguća i ekonomski opravdana predložit će Vladi Republike Hrvatske
da donese odluku o sanaciji i restrukturiranju banke.

III. POSTUPAK SANACIJE I RESTRUKTURIRANJA

Članak 10.

(1) Postupak sanacije i restrukturiranja banke provodi se: 1. otpisom
potencijalnih gubitaka banke na teret dijela posebnih rezervi za osiguranje
od potencijalnih gubitaka banke koji nije sadržan u jamstvenom kapitalu
banke (članak 3. stavak 3.) 2. otpisom preostajog dijela potencijalnih
gubitaka banke na teret njezinoga jamstvenog kapitala s tim da se otpis
vrši najprije na teret posebnih rezervi iz članka 27. Zakona o bankama
i štedionicama ("Narodne novine", br 94/93.), zatim na teret
temeljnog kapitala i na kraju na teret ostalih oblika kapitala sadržanih
u jamstvenom kapitalu. 3. izdavanjem obveznica Državne agencije za osiguranje
štednih uloga i sanaciju banaka (U daljnjem tekstu: Agencija) u visini
potencijalnih gubitaka koji se nisu mogli otpisati na teret jamstvenog
kapitala banke, odnosno za neophodno potrebnu početnu dokapitalizaciju
banke, 4. prijenosom na Agenciju dijela rizičnih plasmana u kojima su sadržani
potencijalni gubici koji su otpisani na teret jamstvenog kapitala banke,
odnosno za koje je banka dobila obveznice Agencije, 5. novim vrednovanjem
svih rizičnih plasmana banke na način da se njihova nominalna vrijednost
umanji za iznos otpisanih potencijalnih gubitaka prema točki 1. i 2. ovoga
članka, odnosno za iznos dobivenih obveznica prema točki 3. ovoga stavka.

(2) U postupku sanacije i restrukturiranja banke Agencija može za neophodno
potrebnu početnu dokapitalizaciju banke koristiti pored obveznica i druga
sredstva.

Članak 11.

(1) Odluku o sanaciji i restrukturiranju banke donosi Vlada Republike
Hrvatske na prijedlog Narodne banke Hrvatske.

(2) Odluku o sanaciji i restrukturiranju banke Vlada Republike Hrvatske
dostavlja Agenciji koja provodi postupak po toj odluci u ime i za račun
države.

Članak 12.

(1) Odluka o sanaciji i restrukturiranju banke sadrži naročito:

1. iznos rizičnih plasmana u kojima su sadržani potencijalni gubici
banke,

2. iznos potencijalnih gubitaka banke koji se otpisuje na teret dijela
posebnih rezervi banke za osiguranje od potencijalnih gubitaka koji nije
sadržan u jamstvenom kapitalu banke.

3. iznos potencijalnih gubitaka banke koji se otpisuje na teret jamstvenog
kapitala banke,

4. iznos potencijalnih gubitaka koji se nisu mogli otpisati na teret
jamstvenog kapitala banke,

5. iznos dijela rizičnih plasmana banke u kojima su sadržani potencijalni
gubici banke koji se prenose na Agenciju,

6. iznos obveznica za sanaciju banke u visini potencijalnih gubitaka
koji se nisu mogli otpisati na teret jamstvenog kapitala banke, odnosno
za neophodno potrebnu početnu dokapitalizaciju banke, s naznakom visine
kamata i rokova na koji se obveznice izdaju.

7. iznos drugih sredstava koja Agencija ulaže za neophodno potrebnu
početnu dokapitalizaciju banke.

(2) Odluka o sanaciji i restrukturiranju banke objavljuje se u "Narodnim
novinama".

Članak 13.

(1) Odlukom o sanaciji i restrukturiranju banke odredit će se datum
izrade nove početne bilance banke.

(2) Nova početna bilanca banke mora biti ovjerena od ovlaštene revizorske
tvrtke i mora se objaviti u javnim glasilima.

Članak 14.

(1) Agencija je dužna izdati popis potencijalnih gubitaka banke koji
su na temelju članka 10. stavka 1. točke 4. i članka 12. stavka 1. točke
5. ovoga Zakona preneseni na Agenciju. Popis mora sadržavati visinu svakoga
pojedinoga potencijalnog gubitka i naziv dužnika.

(2) Popis iz stavka 1. ovoga članka Agencija je dužna dostaviti dužnicima
po potencijalnim gubicima kao obavijest o izvršenom prijenosu potraživanja
na Agenciju.

Članak 15.

(1) Danom objavljivanja odluke o sanaciji i restrukturiranju određene
banke povlače se sve dosadašnje dionice te banke.

(2) Banka izdaje zamjenske dionice u skladu sa člankom 16. ovoga Zakona.

Članak 16.

(1) Banka će izvršiti emisiju novih zamjenskih dionica na ukupni iznos
koji odgovara visini potrebnoga temeljnog kapitala za redovno poslovanje
banke, a najmanje u visini temeljnog kapitala iz članka 9. Zakona o bankama
i štedionicama.

(2) Nove zamjenske dionice banke predaju se Agenciji u visini izvršene
dokapitalizacije banke od strane Agencije.

(3) U slučaju da primjenom članka 12. stavka 1. točke 3. ovoga Zakona
za otpis potencijalnih gubitaka nije iskorišten cijeli temeljni kapital
banke, dosadašnjim dioničarima se povučene dionice po odredbi članka 15.
stavka 1. ovoga Zakona zamjenjuju novim dionicama u umanjenoj vrijednosti
koja odgovara neotpisanom dijelu temeljnog kapitala.

Članak 17.

(1) Danom objavljivanja odluke o sanaciji i restrukturiranju banke prestaju
funkcije svih organa upravljanja te banke, te ovlaštenja direktora, odnosno
uprave banke, kao i prava osnivača banke na osnovi dotadašnjih osnivačkih
uloga.

(2) Do dana održavanja nove skupštine banke poslove upravljanja bankom
i pripremu nove skupštine banke obavlja Agencija koja imenuje osobu ovlaštenu
za rukovođenje i zastupanje banke u postupku sanacije.

(3) Nova Skupština banke ne može se održati prije nego što su provedene
sve radnje u sanaciji prema članku 10. i 12. ovoga Zakona i prije nego
što banka objavi svoju novu početnu bilancu u skladu sa člankom 13. ovoga
Zakona.

(4) Skupštinu banke saziva Agencija.

Članak 18.

(1) Agencija može odlučiti da banci nad kojom je provedena sanacija
povjeri da u ime i za račun Agencije poduzima mjere i radnje potrebne za
naplatu dijela rizičnih plasmana prenesenih na Agenciju na temelju članka
12 stavka 1. točke 5. ovoga Zakona.

(2) U slučaju iz stavka 1. ovoga članka, banka je dužna postupati po
obaveznim uputama i nalozima Agencije.

IV. PRIJELAZNE I ZAVRŠNE ODREDBE

Članak 19.

Sredstva za provođenje postupka sanacije i restrukturiranja banaka po
ovom Zakonu osiguravaju se u proračunu Republike Hrvatske.

Članak 20.

Danom stupanja na snagu ovoga Zakona prestaje važiti Zakon o sanaciji
i restrukturiranju banaka ("Narodne novine", br. 27/91.).

Članak 21.

Ovaj Zakon stupa na snagu osmoga dana od dana objave u "Narodnim
novinama".

Klasa: 450-02/94-01/05

Zagreb, 25. svibnja 1994.

Predsjednik Zastupničkog doma Sabora

**dr. Nedjeljko Mihanović, v. r.**

Zakon, NN 44/1994-776